Dollar

Denne artikkelen er om dollarens historie. For symbolet $, se dollartegn. «Dollar» kan også ha andre betydninger.

Dollar (ofte representert ved dollartegnet $) er en engelsk betegnelse på en større sølvmynt. I dag refererer den som regel til den amerikanske dollarvalutaen (USD). 

Betegnelsen dollar kommer av høytysk thaler (en forkortelse av joachimsthaler), og ble opprinnelig brukt om det gamle spanske 8-real-stykke eller piaster, en mynt som på den tiden noenlunde tilsvarte taleren i verdi. Etter den spanske erobringen av Peru fikk betegnelsen stor utbredelse i det spanske imperiets besittelser i Amerika. Allerede før den amerikanske revolusjonens utbrudd hadde dollar blitt betegnelsen på den alminnelige myntenheten i USA; etter unionsdannelsen ble dollaren slått som hovedmynt og videre delt inn i 100 cent. I moderne tid har dollaren hovedsakelig vært utgitt som pengesedler, og brorparten av amerikanske dollarsedler befinner seg i dag utenfor USA.

Betegnelsen «dollar» brukes i dag om fler enn tjue valutaer, blant annet (oppført etter befolkning), USA, Canada, Australia, Taiwan, Hongkong, Singapore, New Zealand, Liberia, Jamaica og Namibia. Den amerikanske dollaren er, foruten USA, offisiell valuta i Øst-Timor, Ecuador, El Salvador, Mikronesia, Marshalløyene, Palau, Karibisk Nederland, og for pengesedler, Panama. I flere stater befinner reell kjøpekraft seg i amerikansk, australsk eller newzealandsk dollar, på tross av at staten kan ha lokale myntenheter som valuta. 

Dollartegnet ($) har muligens opphav som stilisert åttetall, eller fra Herkulessøylene i det spanske riksvåpenet.

Ulike dollar

 Amerikansk dollar
 Australsk dollar
 Bahamansk dollar
 Barbadisk dollar
 Belizisk dollar
 Bermudisk dollar
 Bruneisk dollar
 Canadisk dollar
 Caymansk dollar
 Fijiansk dollar
 Guyansk dollar
 Hongkongdollar
 Jamaicansk dollar
 Liberisk dollar
 Namibisk dollar
 Newzealandsk dollar
 Rhodesiske dollar
 Salomonsk dollar
 Singaporsk dollar
 Surinamsk dollar
 Taiwansk dollar
 Trinidadisk dollar
 Tuvalsk dollar
 Zimbabwisk dollar

Se også 
 Dollar (Clackmannanshire)

Referanser 

Valuta
Numismatikk